ദുർഗാപൂർ, പശ്ചിമ ബംഗാൾ

പശ്ചിമബംഗാളിലെ ബർധമാൻ ജില്ലയിലെ ഒരു നഗരമാണ് ദുർഗാപൂർ . കൊൽക്കത്തയിൽനിന്ന് 160 കിലോമീറ്റർ അകലെ സ്ഥിതിചെയ്യുന്നു. പശ്ചിമ ബംഗാളിന്റെ  രണ്ടാമത്തെ മുഖ്യമന്ത്രിയായിരുന്ന ബി.സി. റോയ് ആണ് ഈ നഗരം വിഭാവനം ചെയ്തത്. പശ്ചിമ ബംഗാളിലെ മുഖ്യ വ്യാവസായിക മേഖലകളിലൊന്നായ അസൻസോൾ (Asansol) സബ് ഡിവിഷനിലെ പ്രധാന വ്യാവസായിക കേന്ദ്രമാണ് ദുർഗാപൂർ. സംസ്ഥാനത്തിലെ 'വ്യാവസായിക കോംപ്ളക്സ്' എന്ന നിലയ്ക്കാണ് ദുർഗാപൂരിന് രൂപംനല്കിയിട്ടുള്ളത്. ധാരാളം വൻ വ്യവസായ സ്ഥാപനങ്ങൾ ദുർഗാപൂരിലും സമീപത്തുമായി പ്രവർത്തിക്കുന്നു. ഇവയിൽ പൊതുമേഖലയിൽ പ്രവർത്തിക്കുന്ന സ്റ്റീൽ പ്ളാന്റ്  ശ്രദ്ധേയമാണ്. ബ്രിട്ടിഷ് സഹായത്തോടെ സ്ഥാപിച്ച ദുർഗാപൂർ ഇരുമ്പുരുക്കുശാലയ്ക്ക് ആവശ്യമായ ഇരുമ്പയിര് ഒറീസയിലെ ബൊലാരി (Bolari) ഖനികളിൽനിന്നും കൽക്കരി  ഝാരിയാ(Jharia)യിൽനിന്നും ചുണ്ണാമ്പുകല്ല് റൂർക്കേല(Rourkela)യിൽനിന്നും ജലം ദാമോദർ നദിയിൽനിന്നുമാണ് ലഭിക്കുന്നത്. ഇരുമ്പുരുക്ക് ആണ് മുഖ്യ വ്യാവസായികോത്പന്നം.

സംസ്ഥാന സർക്കാരിന്റെ ഉടമസ്ഥതയിലുള്ള ഒരു താപോർജ നിലയം, കോക്ക് പ്ളാന്റ്, വളനിർമ്മാണശാല, അലോയ് സ്റ്റീൽ പ്ളാന്റ്, കണ്ണടച്ചില്ല് നിർമ്മാണശാല എന്നിവയും ദുർഗാപൂരിൽ പ്രവർത്തിക്കുന്നുണ്ട്.

ദുർഗാപൂർ സ്കൂൾ ഒഫ് മ്യൂസിക്, റീജിയണൽ എൻജിനീയറിങ് കോളജ്, ദുർഗാപൂർ വിമൻസ് കോളജ് എന്നിവയാണ് പ്രധാന വിദ്യാഭ്യാസ സ്ഥാപനങ്ങൾ.

അവലംബം

വർഗ്ഗം:പശ്ചിമ ബംഗാളിലെ പട്ടണങ്ങൾ